amanoisuno/poetBack huggingface dataset:
我生 晁說之 
我生初世本堯年，大厲羣哇不謂然。方喜神光射天下，忽驚烽火到甘泉。寺人衮服參巖廟，宮女素衣遊市廛。一道德來千道會，試開言路問羣賢。
春晚 晁說之 
春晚何爲尚絮袍，强尋樂事慰無寥。鍛聲不讓雨聲急，花影争隨幡影高。莫問糇粮難卒歲，且無甲馬在今朝。書成泥首懶{扌舁}櫬，定是蒼生不我遭。
聞景龍不試燈 晁說之 
華燈不試管絃新，八字歌聲滿市塵。今日景龍門寂寞，唯將明德照新春。
送蒲君赴陜西漕屬 晁說之 
殽函爲客樂，巴蜀故鄉榮。風雪擔書夢，旌旂從使行。黷兵烽燧息，積粟犬羊平。同谷曾談話，知君筆陣横。
外甥三郎删定和予冠字韻詩極可喜再用其韻作二首韋蘇州有外甥趙伉獻詩合雅音  其一 晁說之 
趙甥詩與雅音合，韋舅宜高進德冠。我到古人良已遠，汝承宗姓莫教難。傳家自喜春秋在，居職應憐翰墨殘。門戶人身難相稱，衣裳儀觀不須嘆。
外甥三郎删定和予冠字韻詩極可喜再用其韻作二首韋蘇州有外甥趙伉獻詩合雅音  其二 晁說之 
趙妹生兒身七尺，倚天劍稱切雲冠。長人自惜聲名達，志士寧令扞格難。墨翟商瞿心總厚，司空城旦術何殘。還將格律成吟詠，作者應須爲爾歎。
寄城中親舊 晁說之 
蒼皇逐客投蘭若，傍曉衾寒喜且驚。隱隱似聞開静版，沈沈欲歇讀經聲。好將遲暮此間過，强欲論思何處行。城裏有誰能念我，勞渠努力致升平。
淮口作 晁說之 
王畿胡騎滿，何地可逃生。盡室半徒步，有舟無水行。長淮能見阻，久雨自難晴。雜立官稱在，低頭媿國榮。
洪澤守閘和二十二弟韻 晁說之 
小舟洪澤歎嗟餘，欲說人間孰得如。蝙蝠倒懸徒頡頑，獼猴徐步漫趑趄。歲窮雲際行求鴈，日暮溪頭坐羡魚。何處長風萬里浪，龍盤鼇抃蜃樓居。
和二十二弟龜山寺三絕  其一 晁說之 
江邊龜步亦平平，淮上龜山聳五兵。何但八公山草木，解令王國列金城。
和二十二弟龜山寺三絕  其二 晁說之 
龜山之操恨時危，語樂徒勞魯太師。今日龜山無可恨，祥符年上御題詩。
和二十二弟龜山寺三絕  其三 晁說之 
海岸石龜恨未平，時時入海自馮陵。此山盤礴清淮上，寶塔分功更就曾。
過鴈和二十二弟韻  其一 晁說之 
我避邊塵淮海遠，悠然問鴈爾何來。中原消息須聞取，南岳峰頭莫漫回。
過鴈和二十二弟韻  其二 晁說之 
莊周口舌過平生，擇鴈何爲貴不鳴。默默高飛寧有樂，人間生死本來輕。
窮途 晁說之 
窮途無達士，今日信途窮。處處兵如市，行行馬似龍。魂迷公主館，夢斷翠微宮。欲向江東去，風波更幾重。
消息 晁說之 
兩月中原消息斷，不應京國亦無聞。廟堂如未棄黎庶，日日詔書清垢氛。
初到高郵 晁說之 
避難蒼黄處處過，扁舟不復怯風波。禹功淮海施偏少，漢業東南得最多。幾日兵强令敵退，今年米賤奈予何。孫公鄉里仍堪住，愁訪山齋空薜蘿。
揚州三絕句  其一 晁說之 
客散平山堂上後，孰如子駿在揚州。解傳鮑照舊辭賦，輸盡蕪城千古愁。
揚州三絕句  其二 晁說之 
風常歡喜月常愁，愁有盈虧喜自由。客到揚州已迷路，不須特地上迷樓。
揚州三絕句  其三 晁說之 
便風五兩更悠悠，回望鄉閭烟霧浮。若問無情唯潁水，不來隨我到揚州。
病中謝張簿陽字韻詩 晁說之 
藥有一君元長厚，病教五鬼逞狂陽。公詩可但能除瘧，萬痾都如律令忙。
新合柏子香因誦皮日休坐久重焚柏子香輒以其香贈張簿 晁說之 
柏子香清誰喜聞，五言句法更清芬。病仍春困在難久，遣向吟窗起暮雲。
依韻和張姑夫主簿 晁說之 
即今時節總堪悲，寒食仍多雨意垂。幾處壠頭飄斷紙，誰家碑額仆盤螭。江湖魚糝聊爲客，兒女來團難療饑。即見邊塵都掃盡，張公詩思更温其。
次韻張姑丈感舊  其一 晁說之 
用舊爲邦不務新，舜琴何事有埃塵。焚香祕殿期王母，躍馬荒郊訪異人。爾保丘園爲爾土，吾憐盗賊本吾民。四愁不及一枝賦，誰許張衡社稷臣。
次韻張姑丈感舊  其二 晁說之 
聞道江頭柳色新，可憐不識洛陽塵。景龍門外千鍾酒，葆籙宮前萬國人。此日凄凉徒費淚，即時興復愧遺民。浮家逃死知何處，羣寇頻招未肯臣。
奉紙百番於姑夫主簿并以謝四詩之寵 晁說之 
怯見詩千首，慳持紙百番。紙多詩剩到，費殺啞兒言。
和出郭 晁說之 
萬斛無多寧貯愁，不如留著寸心憂。怕聞天假漁陽騎，莫話春迷煬帝樓。出去暫能欣綠野，歸來還是夢滄洲。何人解賞鷦鷯賦，豈但工夫在句頭。
蒙用諸人韻賦詩見貽復用韻謝之  其一 晁說之 
昔人何事愛吾廬，燕雀鸞凰不並居。鄉社鳴琴欣日永，宦遊退鶂恨風初。迷樓賦罷夢何處，雙扇詩成淚不疏。莫問今朝多白髪，年時曾奏萬言書。
蒙用諸人韻賦詩見貽復用韻謝之  其二 晁說之 
一年幾相作新沙，鼙皷難開上苑花。顧我何堪鳴玉佩，如君不得侍金華。隱身思傍懸壺樹，仙馭須求蒙頂茶。辜負麒麟功業志，只教人喚作詩家。
寓高郵禪居寺 晁說之 
冰霜歲暮時，澤國更何爲。菰米經寒澀，蘆門避亂宜。小人誇敵騎，志士憶京師。欲語殘僧笑，君歸未可期。
送二十二弟入浙 晁說之 
世亂還家未有期，汝於何處望京師。韋郎舊恨今新恨，細學南音寄我詩。
災怪 晁說之 
幾歲廟堂生物怪，一朝敵騎應天烖。頗聞北斗光芒見，未見東京消息來。志士此時憂國淚，將軍他日望鄉臺。世間如有嚴夫子，時命應須更可哀。
春書 晁說之 
春色今朝見，羈人有好懷。暄風催酒熟，細雨送花門。魂夢迷梁苑，文章愧楚才。重湖烟艇去，月下採珠迴。
送鍾離秀才往越州 晁說之 
客游會稽去，惜哉無鏡湖。雲迷神禹廟，鴉護季真居。五字君詩費，千秋我恨除。寄來休草草，涕淚憶皇都。
依韻和鍾離秀才留别之作 晁說之 
不脱征裘已到春，縱風横雨又經旬。期君獨步入京國，與我相逢在水濵。憤世何言詩濺淚，愁心自醉酒生塵。胡然乘興稽山去，爲問流觴曲水人。
一舍 晁說之 
一舍終朝得自容，强如平昔慰途窮。爐心捜火分香燼，硯首融冰護筆鋒。愁極偶逢醽醁酒，夢回猶待景陽鍾。廟堂未肯圖興復，四海九州思會同。
寄中遠越州旅舍兼簡宋倅 晁說之 
自言無悶於兹久，何事今朝嘆息頻。同病願逢閒話客，異鄉難得借書人。獨尋剡縣溪山去，厭見揚州花木新。茶寄卧龍何日到，貳車東宋世相親。
白鴈陂 晁說之 
白鴈陂前淮海思，今朝淮海鴈相隨。固知憐我飄零甚，忘却青嵩碧潁時。
孤鴈 晁說之 
風驅雲卷一身微，慕侣高高急急飛。未許高人能遠遁，梁王池館故同歸。
即事 晁說之 
抛盡圖書避俗塵，楞伽讀罷與誰親。波濤遠嶼羈遊夢，風雨幽齋默坐身。盞底不堪留酒客，句頭何敢惱詩人。和詩送酒俱休問，只恐歸期誤此春。
自賦親字韻 晁說之 
久息人間車馬塵，香殘紅晻自相親。嘗看海散千波月，亦睹蓮開百葉身。清世豈無逃俗客，白頭不是插花人。明朝若便西歸去，嶽寺花遲留得春。
伏蒙二十二叔俯和親字韻詩不勝欽歎輒復用韻上呈 晁說之 
樂難得似新篇樂，親莫親如同祖親。熟身典刑平世事，恭聞詩禮少年身。五言自發曹劉興，七澤誰知魯衛人。李白酒樓今在否，不堪回首小園春。
子强賦詩還張簿與予唱和詩卷復用韻謝之 晁說之 
同時先後避風塵，異縣相看意更親。不武可知難陷陣，片文安得易容身。游兵去喜添新恨，燕子來驚問故人。何處有詩能自勝，賴君揖客賞陽春。
高郵忽見叔易嵩山下所寄絕句次韻和之舊所作不次韻也 晁說之 
我憶故人頭更白，故人夢我眼猶青。重湖疊浪君知否，正似當年翻水經。
痛心 晁說之 
爲問誰今有好懷，園林春色不須來。王孫草向荒城短，驛使梅因戰陣回。但道邊塵迷上苑，不聞漢詔出中臺。痛心一日復一日，何日皇威遍九垓。
感時 晁說之 
千里逋亡蒲柳身，淚痕長短送殘春。望惟書問平安到，樂在兒童讀誦聲。桑海恩深變未得，龍虵躁甚起何因。即看廊廟申威令，爲問勤王有幾人。
秋懷 晁說之 
草木衰殘意，關河離别情。秋風已如此，况復更論兵。
秋書 晁說之 
秋爲棗多暑，天因禾未霜。吁嗟爾勍敵，宜亦畏皇綱。
有客喜予爲江東之役者輒效齊梁體 晁說之 
翡翠鈎寒陪曉月，珊瑚枕浄揖高丘。人間聚散何須問，夢斷西陵更送秋。
避地 晁說之 
久欲爲僧避世喧，況當寰海正飛翻。五臺自有天台院，處處流通玄妙門。
雨中即事 晁說之 
寥寥兹夏晚，秋韻已蕭然。風雨疏籬外，詩書曲几前。道心勤自厲，愁緒每相牽。秦樹連烽火，吳鞵落海壖。不能先到縣，豈待晚歸田。丹劑誰能遘，金爐試得烟。去天真一百，奏牘舊三千。藁草紛盈架，誰令宿瘤研。
感事 晁說之 
長鯨江海尚翻波，欲濟無航可奈何。物象蕭條秋序薄，人生感慨腐儒多。翠輿不見邊塵起，旅鴈能隨漢月過。七日之誅今幾日，猶煩樂職在中和。
依韻和袁秀才見贈之作 晁說之 
志士相逢屬暮年，淚如有盡恨無邊。空城鬼火隨胡騎，滿驛蓴絲倚楚天。愁外誰知餐玉術，醉來自詠釣竿篇。夫君心事有如此，何日騎鯨出九淵。
再和 晁說之 
不知今歲是何年，鐵馬胡兒遶日邊。雖有廟堂能格帝，更求巖穴與談天。廢興誰識詩千首，消長難忘易二篇。卧雪諸孫心事苦，重湖頗愧汨羅淵。
旅懷 晁說之 
春來歸計尚茫然，往事知非莫問天。九牧勤王誰誤國，千門受箭悔開邊。立朝不得當言路，在野無從自行田。誰念龍鍾湖海畔，苦遭風雨日留連。
因客談湖中大珠作 晁說之 
既無武略擒渠帥，又乏文章騁國才。甓社湖中有明月，可憐不肯入君懷。
高郵書事 晁說之 
飄然去國到他鄉，晝晷難移夜漏長。自恨旅懷多偪仄，誰教春夢遠顛狂。舒虹蕩月明珠過，積雪迷雲小稻香。雙絕兹焉甘作客，只慚不得去勤王。
三月五日南京梢工來報船經金人殘毁之後尚有書籍存者且以二詩爲信忽睹高仲夷唱和詩不勝感嘆輒用其韻識其事率同賦 晁說之 
桃花源上避秦人，豈料漁舟見此身。胡虜殺人掊玉帛，簡編破櫝委泥塵。誰施骨肉死生惠，只有皇天后土仁。可保斯文猶未墮，廟堂宜亦用儒臣。
和高二偶作長句 晁說之 
流落歸來少故人，婆娑白髮强容身。雷霆能斷王敦首，宇宙猶多庾亮塵。以國與盟非所志，在邊不戰豈其仁。兼資文武唯高子，誰識中原有虎臣。
次韻飲酒 晁說之 
舒懷來遊地，悲歡付與君。深慚偏愛酒，有客總能文。春去欣搜粟，秋來漫護軍。何如東里老，憨腹醉醺醺。
淮海二絕  其一 晁說之 
卜錢簇簇怯單單，小婦揚州橋上看。拜鬼求神春更恨，不堪風雨作花寒。
淮海二絕  其二 晁說之 
莫問揚州桃葉生，渡江今日得風晴。長沙子弟更相笑，上到隋堤便住營。
飲酒 晁說之 
與君厭苦洛陽塵，望斷今朝那得親。爲問紅旗白馬客，何如左蔗右螯人。醉來無意誅讒鬼，醒後傾身事麴神。辜負景鐘勳業志，杜康廟裏作功臣。
有喜 晁說之 
世事獨知誰謂然，衣冠直待見戈鋋。是非在彼從三刖，忠孝於身必兩全。問饍綵衣還仆地，感時諫疏欲干天。羶胡猖獗須臾爾，仁澤昭陵億萬年。
尚憂 晁說之 
建康庾令豈多愁，未識皇恩覆九州。初訝單于陵大漢，重驚玁狁犯宗周。今朝不見安邊策，前日空多定遠侯。江海張公漂泊久，即看讜議動前旒。
謝乾明滋老送炒團 晁說之 
蓼花散畔輕盈意，炒米團邊笑語親。多謝稻畦磨衲老，十方撮聚戲閒人。
寄焦山成老高郵滋老 晁說之 
他鄉卧病白頭翁，孤憤猶存涕淚中。竹葉有陰唯待月，蓮花自殞不須風。明朝白帝行商令，何日黄麾入漢宮。一死等閒無足惜，道人第一莫談空。
私願 晁說之 
胡塵未動朔雲浮，行在多懽見小侯。願保三冬資我樂，更無一事使人愁。
新志 晁說之 
前日徒嗟與世違，從今絕世心事微。彌陀印裏一身重，梵網經中萬古非。元亮胡然兹漫浪，遺民有侣便因依。欣予不負遂初賦，寄愧於顔得所歸。
病中思建茶不可得因作呈胡季和 晁說之 
新政勤勞儉素中，建溪千焙一毫供。人知廉恥苞苴減，運屬危原丘壑空。慣以槍旗論勝負，果勞甲胄歷危凶。不登王會篇中物，便好從今永絕蹤。
謝季和朝議牡丹 晁說之 
侍無童子懶焚香，君送花來恨便忘。盡日清芬與風競，熏爐漫使令君狂。
静 晁說之 
蕭然一室静，樂只復何如。子晉吹笙罷，孫登長嘯餘。兒童奔入學，賓客遠回車。更願干戈息，殘年老敝廬。
因觀劉侍讀姚祕丞孫處士平山堂詩寄歐陽公唱和作絕句 晁說之 
醉公認得揚州路，堂上平山列酒罇。後日公榮來酩酊，賦詩可但屬姚孫。
予以四韻記陸大夫三高圖自謂能省句矣後作絕句增畫筆之妙 晁說之 
馬解馱經度碧空，便令王許伴支公。山童野僕立如石，忘却儂曾在會中。
感嘆二首  其一 晁說之 
險阻空千里，都城整六師。憂心常忽忽，春日獨遲遲。未見忠良出，休言昏亂爲。白頭難作客，日日問歸期。
感嘆二首  其二 晁說之 
龜筮總茫茫，風塵慘大荒。丹心能許國，旅力愧勤王。若使官兵衛，猶能干戚揚。叩閽陳膽策，折翅亦難将。
感事  其一 晁說之 
玉仙鴻福最先春，今日枝頭壓戰塵。千里無非逃難客，二年誰是看花人。偶來水國充饑易，況有儒冠請益頻。天地雖窮吾道在，圖書焚盡更重新。
感事  其二 晁說之 
青春住莫過，伴我恨無窮。家在風塵裏，客來兵刃中。小人真樂禍，大吏競興戎。暫適义魚市，長慚斬将功。
斬将 晁說之 
斬將斬誰將，今多樊愛能。庶幾威國俗，聊可讋邊僧。縛虎何堪責，騎猪尚不勝。将軍如自治，盪宼有先登。
感嘆 晁說之 
消息沈沈當下國，風塵漠漠望中都。平生鉛槧胡塵裏，不免從今讀誤書。
偶見新花呈季和 晁說之 
寂寥仍抱病，風雨尚征師。幾許野花發，無窮客淚垂。
胡季和送江梅山茶來 晁說之 
山茶有色笑江梅，無色江梅謝不才。莫言無色無才思，幾許才從色上來。天際素娥能綽約，人間紅袖恨徘徊。誰将玉質酡顔醉，絳雪朱絲解不開。
晚日臨水得此句呈季和先爲公家池上明日之遊也 晁說之 
客子思歸悔遠遊，曾波新綠戀汀洲。庾郎得暇爲春賦，定是春來未肯愁。
高郵人物絕句二首  其一 晁說之 
高郵崔監富詩書，筆力雄豪與世疏。不是魏公公道在，定垂白髪老菰蒲。
高郵人物絕句二首  其二 晁說之 
高郵少年有王令，豪氣雄才海內無。當日談兵今可用，只愁遺像是癯儒。
次韻二十二弟謝胡以純餉米 晁說之 
十日饑膓吳越客，空将苦淚濕寒烟。喫虚兄弟嗟同病，任死圖書愧滿船。飲露求肥真漫與，耕雲卒歲更堪憐。胡家清德今猶爾，顧我窮途一惘然。
因雞鳴不響厲而作 晁說之 
腸斷之雞不解鳴，要須煩汝報升平。故知二虜非劉石，只是中原無祖生。
别一上人 晁說之 
同遊不二境，却有别離情。爲日添香火，中原正用兵。
夜聞鐘惜其不響 晁說之 
宋都爲客喜還驚，無數霜天歸鴈横。夜半鐘聲何太啞，由來石霣五無聲。
冬至前一日至穀熟遇趙子和大夫 晁說之 
盜賊羌胡逐隊行，幾家避難到荒城。也知明日當長至，便望今年可太平。京國笙歌無寂寞，将軍旗皷耐縱横。鈍菴居士全非鈍，先我驅車百感生。
冬至日塗中 晁說之 
海角沙塲過冬至，未如今日最傷情。孝王池畔憂戎壘，煬帝河邊嘆楚兵。萬壽獻觴身不與，百城和議淚空横。明年高會知何處，擊磬焚香畢此生。
後十一月十一日夜宿柳子鎮 晁說之 
早歲無知到柳橋，黄流澎湃客雄豪。自從道路無形勢，今日睢陽益漫勞。
有感 晁說之 
帝室中興運更賒，如聞廟議尚堪嗟。和親費盡三公力，兵革傷殘百姓家。解使亞夫營細柳，却教賈誼傅長沙。顧予豈是奔亡者，獨抱寒枝愧暝鴉。
遠戎 晁說之 
遠戎深入震中原，爲問何人守薊門。功業論天初已繆，和親割地竟難存。将軍不戰喜三北，逐客何堪厭七奔。尚有微誠思獻策，千行血淚叩天閽。
予三十年前爲宿州教授今塗次見諸生一二人 晁說之  泰山
滄海枯來失夜光，泰山走去誤朝陽。可憐憔悴蒼顔客，曾是呻吟黄卷郎。
感事 晁說之 
王師真不戰，天險易摧殘。盡室少徒步，朝饑夜更寒。胡塵無甸服，漢月照長安。凶悍仍無禮，嗔予不守官。
避地 晁說之 
避地半徒步，身存亦幸哉。有詩慚寡和，無酒愧空杯。重鎮求須與，親王去未回。吾生本多樂，今日但餘哀。
途次憶故居 晁說之 
自喜白髯翁，深居看歲窮。雪迷石嶺上，月在草堂中。樵客曉來市，田家夜半舂。豈期胡騎到，無地得相容。
旅舍朝雞 晁說之 
獨抱微誠人不知，山公啟事定何施。鳴雞本候海潮信，不爲金門上馬時。
聞鐘五更起行 晁說之 
野寺鐘聲報曉寒，征人方夢到長安。茫然塗路知難易，兩避胡塵一歲殘。
痛恨 晁說之 
丞相開邊靡有它，中原要復識干戈。百年身事今如此，萬里胡塵可奈何。隴上健兒嗟不見，洛陽女子恨偏多。朝朝上食陵頭否，腸斷東巡白帝歌。
書事 晁說之 
逋亡今五月，百感若爲情。馬借從軍沒，舟疑破浪輕。奏書無路達，故里有誰耕。戴笠蓑衣雨，猶憐李少卿。
追感 晁說之 
潁水箕山已卜休，忽逢新政悞恩收。白頭不識爲郎嘆，黄帽難供作客愁。何事京師書信斷，漫從澤國稻粱謀。和親莫恃河爲界，百騎東來破一州。
冒雨西行 晁說之 
敗堤留沮洳，苦雨劇泥塗。婢子求芒屫，童兒競地爐。能甘逐客分，但恥潰兵俱。何必滔天水，兹爲縱壑魚。
問雪 晁說之 
此雪問誰偏最喜，羯胡得意逞天驕。黄河穩渡魚龍静，白馬增光劍甲豪。我有玉鈐今震疊，爾看瑤璧莫呼號。何妨特勅近臣燕，腸斷金罇費獨謡。
痛恨 晁說之 
胡兒直犯洛陽宮，藹藹園陵指點中。殄滅四夷心不遂，裕陵蕭瑟獨悲風。
夜來枕上得四絕句因視王性之謝其相訪也末専爲渠作  其一 晁說之 
不待功成逐赤松，腐儒畢竟若爲功。田園破碎風塵裏，腸斷當年夜雨舂。
夜來枕上得四絕句因視王性之謝其相訪也末専爲渠作  其二 晁說之 
皇祚中興徹九垓，不煩猶道宋王臺。歸鴻特比常年少，應戀黄麾不忍來。
夜來枕上得四絕句因視王性之謝其相訪也末専爲渠作  其三 晁說之 
三川皆震大災異，汴水絕流上帝仁。不使六龍遠巡幸，興王蒨地福重新。
夜來枕上得四絕句因視王性之謝其相訪也末専爲渠作  其四 晁說之 
井臼無供戢羽貧，未知何地老容身。更無一卷文書在，七錄家藏許卜鄰。
拭目 晁說之 
拭目中興宜碌碌，褊心觸事獨遲遲。劉琨祖逖無由見，鄴下關中何所之。萬里耕桑仁德在，九天雨露廟堂滋。龍鍾只合歸田去，猶解重吟采芑詩。
自寛 晁說之 
無奈愁何强自寛，細将心事樂江干。新詩時向夢中得，明月多從枕上看。吾道若存生有益，君恩可報死何難。五陵祥瑞煙何在，何日端門朝百官。
贈儀真天寧訥老 晁說之 
若說真州水，時人不道甘。天寧老誰識，板齒毛鬖鬖。
贈筆處士屠希 晁說之 
屠希祖是屠牛坦，今日却屠秋兔毫。自識有心三副健，可憐無副一心勞。
贈筆處士曹忠 晁說之 
葦管予何愛，輕圓稱白毫。固知今獨妙，舊數浙西曹。
知宗節使臨渡江至金陵送蠟梅來 晁說之 
江北江南疊鼓催，清香清淚各徘徊。知君清德用無盡，棹欲移時留蠟梅。
和許嵩老江上舟災 晁說之 
火德孝嚴嗟掠虚，祝融江面怒心餘。千尋赤尾干堯曆，百仞紅鱗滅禹書。丙穴烘天誰得及，丁翁奔日更難如。文昌右轄知幾早，無妄之災不我居。平生易象論孤虚，富貴功名不願餘。政府頻垂憂國淚，梵宮獨看竺乾書。衆驚赤壁復焚爾，自擅三禪早晏如。回首焚軀并溺骨，何爲不早傍禪居。
再和  其一 晁說之 
不肯喧喧奏子虚，何心江上惜三餘。陸渾火但無家計，宣榭灾宜費圖書。每恨血鱗能雨若，何堪脱角去焚如。知公輔弼關心處，不比他人樂退居。
再和  其二 晁說之 
頃歲官嘗傍紫虚，嵩雲緱月笑談餘。惟知猿鶴乞骸疏，不錄熊羆諫獵書。遊寺但知能自與，焚舟不復問何如。巖廊德量誰能比，大令山陰難並居。
夜雨不少住枕上作 晁說之  长江
幾年飄泊敢何求，甘作傖公對楚囚。風轉榮光新輦道，雨無時節舊揚州。陸公奏議同誰恨，屈子離騷亦獨愁。歲暮長江癃病客，飄飄荆渚覓同游。
莫道 晁說之 
莫道飄零天一涯，安時自勝孰興嗟。已春庭宇不留雪，逢閏園林無早花。素履欵遊禪老室，白頭慣見富人家。胡然齊趙兵戈起，自是司戎好盜誇。
晝寢看壁上陳希夷 晁說之 
昔人辛苦處難追，慵懶多閒自有奇。睡著不知春晝永，壁間圖像傲希夷。
新年 晁說之 
何事重新作此年，身無疾病意欣然。春風莫但開桃李，吹落妖星静九天。
感事 晁說之  长江
長江無月令，氛祲日胚胎。北闕望不見，東風呼弗來。后皇本圖治，上帝肯遺才。爲問縉紳士，何容賦七哀。
書事  其一 晁說之 
先生不飲而常醉，醉倒四海支狂流。不煩高士傾佳釀，要使魚龍同我愁。
書事  其二 晁說之 
狂寇舳艫星斗落，列炬燒江猶未覺。太平斥候固不嚴，樽俎之謀在河朔。
書事  其三 晁說之 
一江如鼎魚龍沸，我欲逃生何所之。今古興亡有同恨，乾陵火照奉天時。
絮被 晁說之 
絮被蒙頭曉日高，厭聞處處殺官曹。古人言盡致禦術，今日興言盜是招。
正月二十八日避難至海陵從先流寓兄弟之招仍邂逅馮元禮故人  其一 晁說之 
百困身猶在，尫羸怯鏡看。干戈朝食拙，風雨夜眠難。天際旄頭遠，淮南春首寒。病夫藥裹外，兄弟爲謀安。
正月二十八日避難至海陵從先流寓兄弟之招仍邂逅馮元禮故人  其二 晁說之 
脱身兵火欲何之，不料兹焉過所期。軒檻如僧縈橘柚，鄉關似夢識蒿藜。弟兄朋友談平昔，盜賊羌胡問幾時。共約更明王道正，或能一語到天墀。
二月二日 晁說之 
柳花多情不肯新，可憐失盡漢家春。二年不識挑生菜，萬國誰知有殺身。羣盜猶多南渡客，征鴻難問北歸人。始知前日一樽酒，上帝升平與爾親。
杜詩 晁說之 
古人愁在吾愁裏，庾信江淹可共論。孰似少陵能嘆息，一身牢落識乾坤。
春光 晁說之 
春光能負我，爲客更添愁。梅蘂一何晚，鶯聲便欲休。新庖驚異味，舊侣夢同遊。道術知何用，江山空白頭。
謝藴文承議陽關圖 晁說之 
邂逅故人逃難處，王孫氣象獨升平。詩吟摩詰如無味，畫到陽關别有情。
不眠 晁說之 
孤客危冠不得眠，清燈古像共安禪。鬼神未用來聽法，我自觀心絕世緣。
寒甚 晁說之 
二月春風著意來，氈裘北客尚低回。只應是日無何遜，江上梅花未肯開。
翻憂 晁說之 
歲暮窮途惱白頭，況加一歲更荒州。家禽聚處無居屋，野水分時便斷流。何物不堪供佛淚，誰人可與共咨謀。一生本藉詩書樂，今日詩書翻百憂。
自樂  其一 晁說之 
避地悠悠處處居，何妨涕淚作歡娛。碾茶勢軟春心静，搗藥香多病意除。夢寐未嘗忘仗衛，兒童猶不戀江湖。心期歸計嵩箕近，只恐風塵尚畏途。
自樂  其二 晁說之 
自愁還自樂，於道得吾真。花以瓶爲圃，人将飽作春。詩書惟務舊，老大豈知新。明日還如此，太平先此身。
感事  其一 晁說之 
我有清時略，白頭病在床。必須誅國賊，先要射天狼。割據江山舊，艱難日月長。百花寒未發，朱帝恨茫茫。
感事  其二 晁說之 
人心端可見，戎馬幾時休。往哲真能恨，來賢更用愁。只應當日淚，常共大江流。漢縣寥寥甚，今爲輔帝州。
夢斷 晁說之 
夢斷咨嗟故國寒，江湖風物共彫殘。麻姑嫁時浪未息，織女支機石豈安。不許忠臣施一語，徒令志士起三嘆。不患盜賊不撲滅，要使盜賊耕桑難。
疾病 晁說之 
疾病非吾有，吾身與世輕。看棋得静意，說藥肯傷生。不道江湖遠，惟多鷗鷺情。況聞登俊傑，即日是升平。
感事二首  其一 晁說之 
本是懸車却掃人，猥貪雨露政惟新。干戈難作牆東客，疾病猶存硯北身。敢覓圖書灰燼裏，誰分盜賊甲兵屯。紛紛四海人知否，猶屬炎年第一春。
感事二首  其二 晁說之 
流寓無家浪漫行，全家處處話升平。溪山色外京關色，風雨聲中讀誦聲。周粟本難供口腹，漢庭未易議公卿。海涯更比天涯遠，泛泛天波一葉輕。
攬古 晁說之 
攬古茫茫涕淚頻，誰教末路尚沈淪。青山會有爲塵日，紫陌曾無不死人。王莽曆期餘數在，董賢恩幸幾番新。只應不武空憔悴，自有長歌薇蕨春。
題六一東坡像  其一 晁說之 
座右銘何有，丹青得若人。東坡禪客衲，六一醉人巾。先後文章伯，安危社稷臣。廟堂思潁日，海嶠夢鈞辰。□□□□□，□□歎會神。何當均雨露，劍佩畫麒麟。
題六一東坡像  其二 晁說之 
眉山凝間氣，渤海識茲人。一代執鞭士，千秋折角巾。高趨周室輔，平處漢廷臣。白首齊明易，鴻鈞異撫辰。參差非所嘆，契闊自如神。不念乞靈者，翩然駕白麟。
有恨 晁說之 
有恨将何遣，軒車盡俊髦。官非十女壻，政鄙小兒曹。歲暮客悰急，塗窮馬力勞。故山真可戀，築室更增高。
無悶 晁說之 
無悶吾無欲，浮沈誰使然。命通公道日，自是艷陽年。鸞鳯能寥廓，魴鱒幸棄捐。由來食肉士，久亦忘腥羶。
因事 晁說之 
風雨連宵疾病增，幽憂到此果何勝。弟兄分散兩三處，圖史尋求萬一能。魯酒齊歌元不惡，吳酸楚酪乍須稱。東皇太一仁恩大，終使白頭見中興。
海陵社日 晁說之 
信美非真美，徒勞本自勞。異鄉今日社，寂寞食無糕。
謝藴文薺菜餛飩 晁說之 
無奈國風怨，薺荼論苦甘。王孫舊肥羜，湯餅亦多慚。
撫古 晁說之 
撫古論今百感生，興亡異世實同情。鬼神能告廣陵散，才智無如大廈傾。天御日躔歸故國，江潮淮浦漫新城。論都不及百世事，誰爲君王致太平。
書恨 晁說之 
挂帆到何處，明月古揚州。百計隨愁盡，一生爲客休。干戈臨暮境，風雨困春柔。爲問荀文若，能慚諸葛不。
夜聞烏啼  其一 晁說之 
不眠無恨自悽悽，真聽人間烏夜啼。明月未教塵鏡掩，華堂歌舞乍高低。
夜聞烏啼  其二 晁說之 
義烏此夜一何啼，明日歡欣事不迷。定是軍回薊南北，寧論賊退關東西。
置身 晁說之 
置身唯所安，世累莫相干。蓬鬢江湖適，披衣天地寛。尚須煩束带，忍復更危冠。居安歎匪易，淚垂行路難。
夜風雨聲甚惡 晁說之 
上元燈火胡塵裏，寒食田園野草生。文武墜來唯不寐，精神耗後更多情。片雲忽作幾日雨，衆恨添號半夜聲。從此無煩問春色，市無過客漫荒城。
海陵寒食 晁說之 
忽逢羣盜到江津，驚若奔魚跳此身。烟焰幾爲新節鬼，風塵敢憶故鄉人。幾家有物蒸嘗在，到處無時哭泣頻。日日凄風兼苦雨，要知寒食客愁真。
式微 晁說之 
暮雲朝翼與心飛，白首何堪客子衣。潮去潮來無遠邇，江南江北有從違。廟堂慎用太平策，畎畝先知禍亂機。一唱式微腸九斷，微乎微乎我同歸。
高二承宣與蘇二左司唱和春雨詩遠蒙見寄依韻和之  其一 晁說之  洞庭湖
太乙池中艦，洞庭湖上篷。問誰今得樂，宇宙釣絲中。
高二承宣與蘇二左司唱和春雨詩遠蒙見寄依韻和之  其二 晁說之 
公子與王孫，何須更問耕。春心爲花雨，梅杏尚難平。
海陵閒居 晁說之 
春色海邊雖到晚，幽居亦且得徘徊。風輕花影閒閒去，人静棋聲揭揭來。莫話艱難催白髮，從教顛倒長青苔。明朝此興如能在，夢到梁王舊吹臺。
泰州人自徐神翁後多以奉道爲事即今有周高唐三先生皆足以動衆得名因作長句 晁說之 
沉沉方文與蓬萊，桃李聞從海上開。愁外烟波徒縹緲，夢中鄉俗獨徘徊。不同下俚暫時醉，自約高真定命盃。可笑神仙今古異，今言先分古先材。
三月二日大風 晁說之 
數日寒暄不得常，一朝風伯擅乾綱。浪飄石去魚龍鬭，屋落瓦來雞犬藏。誰敢揚舲窺北渚，便當弭節奉東皇。穆如聲振中興業，萬國弦歌走未央。
大風絕句二首  其一 晁說之 
何事東風日又狂，後庭花要鬭新粧。中興功業在清浄，王謝清談未易忘。
大風絕句二首  其二 晁說之 
揚州桃葉能留客，任是東風江上狂。南北人情亦相似，六軍不肯過咸陽。
遠歎 晁說之 
白髮飄零遠可嗟，百年居屋在京華。海涯更比天涯遠，星斗沈沈入海涯。
奈我 晁說之 
奈我所安何，無煩問所過。潮聲雲外散，花色醉中多。京國昨宵夢，邊城幾日歌。功名悞男子，必使愧雲蘿。
題公震小景 晁說之 
萬古興亡歸白鷺，一時舒慘在青山。與君都下太平日，豈料思君鼙鼓間。
四顧 晁說之 
四顧荒荒孰我容，百爲深省亦何從。江山風雨愁皆滿，天地波濤恨未窮。寧使衰容添白髮，難将世態入青嵩。飄然已作東游計，康樂繙經待厥終。
懷舊 晁說之 
伊昔升平事，中州見最先。洛花凝曉月，鞏樹靄寒烟。相業歸貂寵，胡塵溺漢天。幾多垂白叟，涕淚日潸然。
贈京師少年在海陵者 晁說之 
夷門子弟逞豪華，不忿西京穀雨花。走馬城東玉仙醉，着身海角敢咨嗟。
海陵書事 晁說之 
今古悠悠嘉上同，徒令客子恨無窮。竹椽泥壓清虚節，葦爨香殊忠厚風。騰倚百年麋鹿外，波瀾一日鳯皇中。可憐仙馭頻來往，從此相傳第幾翁。
愁 晁說之 
揚州枉矢何時弭，涿野蚩尤尚未俘。底處愁城能著我，風爲愁騎雨愁車。
高二承宣以長句餉新茶輒次韻爲謝  其一 晁說之 
春風伴我到僧家，嘆息無名供佛花。劉子枕糟非枕酒，陸生論水不論茶。少多何必求玄鵠，一二唯當較白沙。更恨老年難得睡，因君茗粥恨無涯。
高二承宣以長句餉新茶輒次韻爲謝  其二 晁說之 
信美江山非我家，興亡忍問後庭花。明時不見來求女，儉德唯聞罷貢茶。鷁首千重能破浪，馬蹄萬里正便沙。煩君識取人才盡，白首飄零漫海涯。
爲客 晁說之 
爲客淮南望上京，祥烟不遠恨峥嶸。居人避濕開門晚，宿鳥眠寒擇木驚。波浪無時潮失信，關河有盜夢非情。不知歸計何從得，碧潁青嵩畫未成。
感舊 晁說之 
田園幾畝豆苗新，卒歲閒居百慮真。不日頻逢中酒客，何時曾禁折花人。誰誇玉帛奔侯服，自喜樵蘇入帝闉。回首龍蛇紛起陸，却垂涕淚問胡塵。
謝徐師川寄江茶四小瓶 晁說之 
舉世卑陬鬭小車，若人何處逞豪華。夢魂恨着後庭樹，詩句清餘雙井茶。默默嘲雄舒錦綉，申申罵屈雜龍虵。不煩更籍韋弦力，望出河東性不奢。
依韻和高二承宣歙墨長句 晁說之  长江
妙句之來墨妙同，信知吾道未全窮。豈容短棹千年恨，不貯長江五月風。眷戀孔鸞嗟嘆外，磨研膠漆笑歌中。爲予留取滄浪道，使挈兒童學釣翁。
池頭 晁說之 
長夏悠悠百計非，可憐北客製南衣。池頭風晚萍根合，何處楊花不得歸。
視藴文 晁說之 
飄零海角悟平生，豈料王孫肯遠行。遲日待君游化國，淒風要我到愁城。詩書灰燼寧無夢，翰墨馨香尚有情。聞道東京已返蹕，箕雲緱月得秋耕。
觀逋翁執花曲作 晁說之 
萬國歸隨盡細侯，阿𡡉只解愛揚州。錦帆明日知何處，不得龍門洛水游。
次韻師川郎中寄墨長句 晁說之 
人人垂首相公前，獨子低眉古簡編。江上新吟何慷慨，世間舊恨細窮研。故知小子能封國，亦信長人解說天。寄墨虞卿著書喜，不教茶到恐妨眠。
夜坐 晁說之 
氛濁暑伏嘆，夜久神宇清。魚躍遠池響，螢飛深竹明。揚州妙歌舞，駐蹕盛公卿。植杖看牛斗，今年當太平。
日暮池上 晁說之 
客子難爲夏，池塘眼暫開。蓮房隨月倚，萍陣信風來。自喜親茶杓，無煩問酒杯。故人行在樂，獻納有雲臺。
秋嘆 晁說之 
爲起秋風有所懷，江頭秋色信多哉。孔明何歲荆州去，樂毅即時燕國來。今古悠悠共涕淚，江山寂寂盡塵埃。麒麟閣上功名士，聞道其中有不才。
閒居 晁說之 
閒居豈無事，一動百艱難。水爲齋僧惜，花因供佛殘。喜聞多死士，厭話小長安。香火同緣客，饑腸先永嘆。
何意 晁說之 
何意此閒居，逋亡且漫如。日高雞在樹，風静鴈抛蘆。雨露傳新令，兒童說故都。秋光金甲上，幾日正王誅。
立秋前六言 晁說之 
今日自須欣喜，明朝池上秋風。聽雨如聽古樂，得書似得良朋。
感時二首  其一 晁說之 
衣冠迷魯衛，食飲歎荆揚。夜雨思鄉近，秋風客夢長。莫言遊帝所，要且狩河陽。丞相如求士，當求張子房。
感時二首  其二 晁說之 
黄埃迷馬市，白帝問魚梁。松竹秋聲早，江湖客夢長。易衣欺賊眼，辟穀信仙方。尚有叩閽志，其如病在床。
三歲 晁說之 
羈離已三歲，幾處幸容身。有夢延秋雨，無言問戰塵。傷今多難日，憶我太平人。雨露隨行在，公卿幾番新。
予筆多葦管近又得竹筆匣因作絕句 晁說之 
竹匳葦管可幽居，前日曾藏萬卷書。烽火不知南北渡，祝兹微物莫愁予。
欲爲金陵之行而未果 晁說之 
舊有山川舊夕陽，新秋新淚兩茫茫。金陵王氣知何在，玉樹後庭聞已芳。情到義山能發問，事經小杜亦多傷。未須便作揚舲計，即見元戎浄八荒。
秋感 晁說之 
又作此秋飄泊客，茫茫誰是北歸人。庭前雨過鵝羣浴，池上風來螢火新。戰馬不肥淮甸草，屬車思輾洛陽塵。如聞胡虜渡河去，緱月箕雲待老身。
海陵聞角 晁說之 
秋風入角蹙山城，更覺淮南秋思清。慣聽邊威雷鼓裏，梅花争發斗峥嶸。
簡沙頭李山伯 晁說之 
坎離交養日需沙，君向沙頭好泊家。鷗鷺若來尋舊隱，爲言直上有烟霞。
行藏 晁說之 
行藏本自迷，秋興更淒淒。風急蛩饒響，雨來雞誤啼。魚溪青靄散，蓮蕩白雲齊。却惜安閒地，逋亡志願暌。
聞富季申遷校書郎 晁說之 
小富秋來慰所望，青衫敘進校書郎。相公勳業久彌著，孫子門闌漸有光。莫話詩過已埋沒，且非椀脱得分張。白蓮逋客獨惆悵，涙盡西風歸政堂。
次韻和中遠以予真州江上遭巨寇脱身感事作 晁說之 
一世高梧丹葉翻，男昏女嫁失前村。但聞狼虎厭人肉，不見酒漿招鬼魂。久分彼天難叩問，未甘此道漫追原。江心火雜魚龍血，我脱身來君莫論。
寄題鎮江寶墨堂 晁說之 
常潤特令賜吳楚，從兹錢氏政相宜。江山閲世無今古，金石何年有合離。小諫縱歌文史外，侍郎決策甲兵期。只尋舊墨題新榜，念爾邦人肯擾之。
新愁 晁說之 
宿恨故難遣，新愁豈易安。囷空鼠號擲，庭静鳥喑寒。月盛中秋色，人虧上國歡。灣頭十二衛，泣涕乞回鑾。
眠睡 晁說之 
病夫不睡情須怨，老子難眠思却清。況復斗横催角引，梅花爛漫散秋聲。
自適 晁說之 
避難三年百感生，衆雖溷濁自澄清。閒窺鳥雀往來勢，静聽兒童讀誦聲。但道孤生元廢棄，莫言頻數論平生。大河今歲如爲用，即看千官赴上京。
故資政殿學士特贈光禄大夫曾公挽辭二首  其一 晁說之 
選吏時無最，論兵世有書。風神相門舊，膽氣将壇初。地軸塵埃轉，天航津漢虚。忠規子孫在，太史筆何如。
故資政殿學士特贈光禄大夫曾公挽辭二首  其二 晁說之 
馬援枕前嘆，張飛帳下怨。古人有餘淚，今日不堪言。犬豕方逃格，璵璠忽自焚。共嗟當宁恨，寧復問乾坤。
久客 晁說之 
客子能久慣，将何號有生。墨池能入用，紙被喜無聲。新月生緱嶺，淒風過渭城。忽如無所嘆，却似太忘情。
幽齋 晁說之 
幽齋無客自焚香，古像誰知静放光。秋色深來人寂寞，鴈聲斷處月荒涼。病軀如似小損可，賊勢流傳大獗張。可笑韓公憂有分，人言憂責屬巖廊。
愁闌 晁說之 
淮南初客初嘗起，久客淮南愁亦闌。秋夜無聞喜風雨，柴門自掩醉江山。詩書不讀談常到，香火如勞意更閒。北望歸期殊未可，却思南渡滄浪間。
鄭州古有夕陽樓自唐末兵火後遂廢況今圃田殘破客中望揚州作絕句 晁說之 
日月争流淚亦流，幾年不見夕陽樓。太平時節古來少，却上迷樓一望休。
将出江絕句 晁說之  长江
脩門縹緲夢悠悠，歲暮長江斗柄浮。奮翼鳴雞急自和，白頭鼓枻爲誰愁。
司戶朱君邂逅真州獨爲予幹舳艫之具甚勤偶得絕句謝之 晁說之 
白眼波濤争反覆，波心孤棹更誰看。夫君念此客蓬鬢，不共青松共歲寒。
再遇筆屠處士 晁說之 
江頭再遇筆屠生，共聽去年江水聲。三副少多予自窘，一毫去取子能輕。
藥裹 晁說之 
藥裹白頭翁，孜孜離亂中。道從前日證，愁與昔年空。食足思同飽，時危恥自容。願将經濟策，上疏大明宮。
月下渡金陵江 晁說之 
玉樹開花媚綺窗，龍幡如植冕旒降。只今江月交光夜，情似月明愁似江。
飄流 晁說之 
飄流北客江之左，自問行藏語亦難。江上即今無盜賊，浪中何日不風寒。曹潘鼙鼓於茲見，王謝風流何處看。歸客不知朱雀好，但誇明月洛南灣。
歲暮六言 晁說之 
臘尾豈堪北去，年頭又怯東奔。萍梗往來覆載，燕雀俯仰乾坤。
金陵二首  其一 晁說之 
金陵形勢眼中見，一弔興亡夢寐間。侯景長驅走龍虎，王敦內叛壓江山。中原有主申明命，下國何人敢肆姦。白首自傷歸未得，此身何處得清閒。
金陵二首  其二 晁說之 
上帝於人靡有常，江流何處任興亡。干戈揖遜一錫杖，社稷山川半面粧。故自無人比叔子，尚憐有意保襄陽。白頭難待太平策，萬國明朝建治康。
江南 晁說之 
一家天下莫分三，天極明星萬象含。此水北江歸海處，誰将此地號江南。
歲暮聞武泰節使将歸金陵 晁說之 
歲暮江頭鳬鴈身，悠悠心事竟誰親。久能收拾內朝僕，始作生疏外道人。欲問江吳借風色，恐於河伯廢精神。王孫旌節歸來好，莫使王孫恨更新。
武泰節使歸金陵 晁說之 
戟影搖寒波影稀，王孫心事與人違。燈邊赤軸得居士，窗下清談見布衣。執玉詔從天上去，揮金船向歲前歸。尫羸不解少行樂，卧待公來起採薇。
歲暮 晁說之 
客舍光陰白髮催，高援北斗夢徘徊。多愁須用枕雙疊，無問何須酒一杯。風去六朝迷遠樹，雲來一日忍新梅。即今盜賊須擒馘，牧守不逃言壮哉。
覧古 晁說之 
遙岑不娛人，蒼莽頗愁絕。東南有斷梁，水寒不可涉。西闉不欲往，旦暮畏喋褻。歸來坐北堂，悠然理書策。之人阿堵中，雖死情不隔。周公徂東山，仲尼陳蔡厄。大儒且不遇，小子何足責。時命姑置之，何爲常促迫。
謝沈次律水枕 晁說之 
沈侯筆力鼎可扛，左手截取吳淞江。折流來此一尺枕，指麾巨鰐回濤瀧。平生性不好長物，舉以遺我嗟無雙。呼兒快取蘄笛簟，掃除塵榻移當窗。隨眠置我丘壑裏，始信孫郎真枕水。我生不出長安城，四十二年塵況耳。領君此枕何瀟然，睡起醒心如一洗。
和新鄉二十一弟華嚴水亭二首  其一 晁說之 
渚蒲淅淅風猶急，岸柳纖纖雨尚餘。棲鷺宿鷗渾去盡，泝溪還有兩三魚。
和新鄉二十一弟華嚴水亭二首  其二 晁說之 
荷蓋點溪三數葉，藤稍遶樹幾千層。投閒更與高人約，重抱琴來聽廣陵。
次韻王立之雪中以酒見餉 晁說之 
同雲慘慘驅朝暄，龍沙一雪人相憐。寒猿哀嘯失山木，饑鶴仰唳空無天。當年補天真戲爾，不知修月何時已。坐煩耆舊說辛卯，至遣兒童憂甲子。城中米價貴如玉，舉家倒廪無斗粟。千金狐裘豈易得，百結鶉衣不堪鬻。我生但識茅與菅，何曾過眼逢瑤璠。展君新詩問所似，欲辯不敢非忘言。開壺酌酒澆我胸，酒酣起舞顔爲紅。會見東風掃冰雪，江梅塞桞煩春工。
次二十一兄九日韻 晁說之 
清秋九日至，晚菊兩三開。愁把他鄉酒，思登故國臺。賜懷朝士寵，詩想從臣才。向晚能無淚，飄飄鴈影來。
懷濟北弟姪 晁說之 
久客思吾子，生涯滯故鄉。獨攜高士傳，翻憶紫香囊。合榻言猶在，同堂樂未央。翩翩春草夢，隨意遶池塘。
題韋偃雙松老僧圖 晁說之 
兩松鬰蒼蒼，夭矯出奇峭。翛然龍蛇姿，勢欲排巖嶠。老禪獨會心，默坐觀萬竅。我亦發深省，倚檻一長嘯。此興含千古，孰謂韋偃少。
和呂希哲 晁說之 
渭濱人老釣綸中，晚達那知有早窮。顧我巖栖終作底，謾將病目送飛鴻。
別後寄東萊公 晁說之 
鳳老不行食，子復將衆雛。一門三世行，名數文章俱。自可不富貴，天德公已餘。公乎默終日，誰言得親疏。人間亦何事，前賢重作書。公豈不窮愁，聊爲筆墨娛。掩卷長嘆息，曷不巖廊與。卻慚小人計，不當君子君。可恨空江水，潮生明月初。捩柁讋北客，別去敢踟躕。回首望丹穴，涕泫日漣如。
聞叔易隱居被詔 晁說之 
東海一生垂釣客，石渠萬卷校書郎。丈人風味今如此，鶴到揚州興更長。
詩一首 晁說之 
泗濱浮石豈不好，怊悵上方承眷時。今日道傍誰著眼，女牆猶得擲胡兒。
贈張彧 晁說之 
璧水衣冠明玉雪，市樓風月話江湖。莫學羣兒敗家法，入門無不曳長裾。
句  其一 晁說之 
清霜下牛斗，凜然北固秋。
句  其二 晁說之 
煩君一日殷勤意，示我十年感遇詩。
句  其三 晁說之 
怪底君王慚漢武，不誅方士守輪臺。
句  其四 晁說之 
荆州持大橘，亦名作黄柑。
句  其五 晁說之 
撫掌笑木奴，爾豈當封侯。
過姑孰作 李沖元 
琉璃萬頃碧如堆，畫棟連雲戶牖開。晴嶂勢吞三楚盡，暮潮聲带九江來。六朝寂寞惟流水，孤壘荒涼只舊臺。惆悵騎鯨人已老，夜船空棹月明迴。
仰山 李沖元 
孤雲欲作人間雨，流水空傳物外聲。老柏倚巖高轉瘦，寒花著雨墜還生。
句 李沖元 
窄逕隨溪轉，懸崖带蘚斑。
題禹廟 蔣白 
大禹歸天後，南惟此廟存。屋腥龍掛影，巖墨電燒痕。夜祭雲間火，春鼙浪裏門。到今疏鑿水，敢不向東奔。
題定慧院 史聲 
寺名定慧知何代，橋古碑橫不記年。古樹亂鴉啼晚照，故園新蝶舞春煙。十層寶塔化塵路，五色雲衢散上天。惟有玉蓮池內水，滄浪深處老龍眠。
送別嚴希孟 史聲 
歲暮送行舟，寒煙古渡頭。渚禽衝客起，野水带冰流。經史探深趣，江山屬壯遊。莫將和氏璧，輕向暗中投。
句 史聲 
施食池腥龍戲鉢，長明燈暗鼠偷油。
同友人泛舟至仁王 劉燾 
青秧出水細於鍼，嫩葉初齊綠未深。又是一年春欲盡，杖藜乘興足幽尋。
題召伯埭斗野亭 劉燾 
地勢如披掌，天形似覆盤。三星羅戶牖，北斗掛闌干。晚色芙蕖靜，秋香桂子寒。更無山礙眼，剩覺水雲寬。
題朱邑墓 劉燾 
古木森森覆墓亭，大農祠在古桐城。後來爲政應千輩，能使斯民獨有情。
蝶 劉燾 
聚作梨梢白，輕爭柳絮狂。夜來花裏宿，通體牡丹香。
罨畫溪 劉燾 
竹林深處杜鵑啼，兩巖青青草色齊。欲識人間真罨畫，朱籐倒影入清溪。
宿華嚴院 劉燾 
夜宿霧山霧，晨茹芝山芝。年來嗜好衰，但與青山宜。登臨意未愜，出戶車已脂。王事有期程，愛山豈余私。崎嶇田野間，食寢將安之。天寒未落日，稅駕忽在茲。二山已陳迹，茲處尤新奇。翠竹與黄花，一一對山扉。對景自忘言，若與予心期。眠雲飽山色，那得困與饑。山僧喜我來，迎我留新詩。我有愛山癡，山僧知不知。
題樂平寺 劉燾 
名藍占幽寂，花木深禪房。開軒俯芳流，竹風終日涼。謂此已勝絕，坐可雄諸方。誰知槿籬外，古木鬰蒼蒼。下有湍激澗，珠玉鳴瑯璫。何當開松門，兩岸安石牀。盡發溪山奇，枕流挈其芳。他年我重來，君子留徜徉。
遊天竺觀激水 周燾 
拳石耆婆色兩青，竹龍驅水轉山鳴。夜深不見跳珠碎，疑是簷間滴雨聲。
詩一首 周燾 
東山蠟屐壞車輪，小草青知山外香。園柳鳴禽喚幽夢，惠連詩句更何人。
題羅漢院小閣 周燾 
匹馬招提晚憩鞍，前村簫鼓餞餘寒。誰知小閣欄干曲，卻得梅花正面看。
再宿次前韻 周燾 
重來端復解征鞍，清夜溪風六月寒。欲寫經行二年事，平林須入畫圖看。
和吳拭暑雪軒 周燾 
崇臺窮石照，氣味樂偷閑。南陸朱明馭，西闌白雪山。茶甌回舌本，麈尾落談間。欲綴風煙句，彌高不可攀。
合江亭  其一 周燾 
共思赤腳踏層冰，聊適江皋興自清。昨夜雨雲驅濁暑，曉來煙水快新晴。山疑九疊張雲勢，灘激千巖落布聲。巾履從來在丘壑，願陪閑日此間行。
合江亭  其二 周燾 
卻暑追隨水上亭，東郊乘曉戴殘星。餘歌咽筦來幽浦，薄霧疏煙入畫舲。興發江湖馳象魏，情鐘原隰詠飛令。故溪何日垂綸去，天末遙岑寸寸青。
送頭陀赴廬山寺 鄭常  庐山
僧家無住著，早晚出東林。得道非真相，頭陀是苦心。持齋山果熟，倚錫野雲深。溪寺誰相待，香花與梵音。
大別山 彭天益 
江漢西南萬里來，雙流合處聳崔巍。神鰲載得蓬瀛去，金粟擎將世界回。
遊司空山 彭天益 
此行疑是入天台，雲鎖巖扉次第開。未得路通遊紫府，且隨溪轉上丹臺。藤蘿映带皆天設，山水瀠洄總地裁。果是仙家遺舊跡，清奇端不讓蓬萊。
句 彭天益 
鸞山配鳳嶺，金水對銀阬。
訪翠微邈上人 郟僑 
行客倦奔馳，尋日到翠微。相看無俗語，一笑任天機。曲沼淡寒玉，橫山鎖落暉。情根枯未得，愛此幾忘歸。
訪淩峰賢上人 郟僑 
步入淩峰閣，尋師師未歸。憑欄寂無語，唯見白雲飛。
爲簡公約賦素琴堂 郟僑 
素琴之堂虛且清，素琴之韻淪杳冥。神閑意定默自鳴，宮商不動誰與聽。堂中道人骨不俗，貌龐形端顔瑩玉。我嘗見之醒心目，寧必絲桐絃斷續。嗚乎靖節已死不復聞，成虧相半疑昭文。阮手鍾耳相吐吞，素琴之道詎可論。道人道人聽我語，紛紛世俗誰師古。金徽玉軫方步武，虛堂榜名無自苦。
無題 呂欽問 
彭澤有琴嘗無絃，大令舊物惟青氈。我亦四壁對默坐，中有一牀供晝眠。
初涼 呂欽問 
西風吹木葉，庭戶乍涼時。夜有愁人嘆，寒先病骨知。
游瑯琊山呈銳公長老 王吉 
踏石披雲一逕通，翠微環合見禪宮。峰巒鬰密泉聲上，樓殿參差樹色中。午夜千溪分水月，清秋十里韻松風。平生久得名山約，吟賞今纔信宿同。
龍興仁王佛舍納涼聯句十六韻 潘仲寶 
無正文。
龍興仁王佛舍納涼聯句十六韻 謝公定 
無正文。
句 謝公定 
一官如馬小，衆眼似衫青。
句 江左士大夫 
扁舟載雙鶴，萬卷貯羣書。
遂初亭 蔡載 
結廬傍林泉，偶與初心期。佳處時自領，未應魚鳥知。
望雲亭 蔡載 
白雲來何時，英英冠山椒。西風莫吹去，使我心搖搖。
芳美亭 蔡載 
高人不惜地，自種無邊春。莫隨流水去，恐污世間塵。
通惠亭 蔡載 
水行天地間，萬派同一指。胡爲穿石來，要洗巢由耳。
題膠山寺繡佛 蔡載 
妙相奪天真，針針巧入神。幾多瞻佛者，還想用心人。元陳世隆《宋詩拾遺》卷七。
句 蔡載 
應有化人巢木末，枝間一國自行春。
偈二十二首  其一 釋子淳 
驪珠未剖價難酬，灼爍寒光映碧流。罔象未能知去處，更憑子細說端由。
偈二十二首  其二 釋子淳 
蕭索茅菴草亂埋，柴扉日午尚慵開。冥然獨坐枯眼上，孰謂殊恩雲外來。
偈二十二首  其三 釋子淳 
危巒蕭灑古禪宮，信步重歸趣無窮。風卷白雲天界凈，一輪紅日正當空。
偈二十二首  其四 釋子淳 
曉風吹散碧天雲，日上長空景象分。寂照含虛無內外，當明一句若爲論。
偈二十二首  其五 釋子淳 
山上今冬少陰雪，晴和天氣如春月。斯辰又喜一陽生，梅根占得先開發。
偈二十二首  其六 釋子淳 
屈指忻逢臘月八，釋迦成道是斯辰。二千我後追先事，重把香湯浴凈身。
偈二十二首  其七 釋子淳 
三德齊敷結凈緣，十方僧寶世良田。願將此日無爲福，上祝皇圖億萬年。
偈二十二首  其八 釋子淳 
佛祖從來不奈伊，滿頭明月去還歸。雖然六戶無親識，今古何曾更間違。
偈二十二首  其九 釋子淳 
靜極光通本妙圓，嘶風玉馬過重關。迴途不落威音世，妙用全彰化外看。
偈二十二首  其一○ 釋子淳 
大洪有個無影杖，虎踞龍蟠孰敢向。有時橫按坐虛堂，臨濟德山還膽喪。
偈二十二首  其一一 釋子淳 
三月安居已半過，虛明心地又如何。有求宛然成機巧，無作方能不較多。爐裡寒灰香旖旎，巖前枯木葉婆娑。白頭人在千峰上，妙唱新豐一曲歌。
偈二十二首  其一二 釋子淳 
大洪拂子，非有名，非無名，七費前前本混成。非有相，非無相，淵而無下高無上。若論陰陽未兆時，卷舒俱在光明藏。
偈二十二首  其一三 釋子淳 
碧玉界中無變異，虛明地上有雖微。妙圓一句如何說，隱顯含融豈間違。
偈二十二首  其一四 釋子淳 
少林九年垂一語，流布諸方多賺舉。大洪今日老婆心，未免分明細說與。
偈二十二首  其一五 釋子淳 
金佛不度爐，妙相圓明會也無。泥佛不度水，落落圓音美復美。木佛不度火，蕭蕭古殿無關鎖。是須撒手直歸家，莫向半途空懡㦬。
偈二十二首  其一六 釋子淳 
七佛前前曠路賒，碧琉璃界鎖蟾華。披衣出戶更猶永，撒手還家日未斜。
偈二十二首  其一七 釋子淳 
杓柄笊籬權在手，放行把住非窼臼。二時齋粥在精專，自利重他功不朽。
偈二十二首  其一八 釋子淳 
湛然無變異，虛徹有靈通。妙盡功忘處，咸歸寂照中。
偈二十二首  其一九 釋子淳 
殘冬凜冽寒，滴水便成團。翻憶少林祖，齊腰立雪難。或謂將心與汝安，覓心不見一毫端。廓然記得來時路，頓覺壺中景象寬。琉璃光裏一般般，午夜依依月正圓。最先三子得皮肉，末後一人得髓還。
偈二十二首  其二○ 釋子淳 
遠觀同半月，近看卻如鈎。若是知音者，思惟暗點頭。
偈二十二首  其二一 釋子淳 
大地雪漫漫，臨行一句難。泥牛沉巨浸，玉馬火中寒。
偈二十二首  其二二 釋子淳 
出家兒，無休暇，終日忙忙空搆架。臨行一著太區區，眼見耳聞爭不怕。百骸狼藉撒奚了，普請般柴用燒化。
丹霞開山天然禪師 釋子淳 
丹山月冷，祖室穴清。瞻之仰之，千載揚名。古佛不存檀佛像，寒巖曾許鐵牛耕。
丹霞第二代無學禪師 釋子淳 
皎月流輝，景澄寒水。萬有齊彰，太虛廓爾。禪版曾酬上上機，當鋒未薦西來旨。
丹霞第三代安禪師 釋子淳 
龍準高不高，虎頤短不短。半夜崑崙兒，兩手扶銀椀。
丹霞第四代勳禪師 釋子淳 
寒風凜凜，古貌堂堂。俱盧日午，瞻部夜央。聲前一句兮從爾商量。
凈因和尚 釋子淳 
即真非真，是假非假。語路未陳，言滿天下。驪龍海臥彩雲深，黑漆崑崙騎玉馬。
般陽老人 釋子淳 
昔年顔似玉，今日鬢如霜。不掛金襴服，還衣白㲲裳。彩鳳夜棲無影樹，曉天雲綻露斜陽。
禪人寫師真求贊  其一 釋子淳 
咄這枯槁形容，平生太煞揭斗。電光石火之機，兩舌一還無口。真截根源不肯談，愛引禪徒荒艸走。
禪人寫師真求贊  其二 釋子淳 
真非真，僞非僞，圓眼橫眉，醜脣平鼻，圖畫自難。同思量，何處是月籠松頂兮鶴夢初醒，雪覆蘆花兮鷺寒不睡。
禪人寫師真求贊  其三 釋子淳 
寫出寄形，眉目分明。直饒全似，祇得八成。聞名兮不如見面，見面兮不如聞名。霜天月滿兮難尋老兔，海門潮落兮不覓長鯨。
五位  其一 釋子淳 
正中偏，寶殿煙籠月色前。井底燃燈天未曉，暗中誰辨往來源。
五位  其二 釋子淳 
偏中正，嫫母臨妝羞照鏡。三更玉戶不挑燈，混融非露當年影。
五位  其三 釋子淳 
正中來，運步紅爐徧九垓。寶月夜光隨處靜，披雲終不露纖埃。
五位  其四 釋子淳 
偏中至，大用無私何擬議。當鋒那肯落今時，他來自有超倫志。
五位  其五 釋子淳 
兼中到，及盡有無真個妙。披毛戴角火中行，縱橫不落今時道。
又  其一 釋子淳 
正中偏，寶月光凝海底天。何事漁舟難滿載，流輝爭肯透波瀾。
又  其二 釋子淳 
偏中正，水雲深鎖漁家境。一派長法極目清，日照筠竿那露影。
又  其三 釋子淳 
正中來，一葉輕舟泛遠灘。錦鱗不觸香鈎餌，何得絲綸更犯羶。
又  其四 釋子淳  长江
偏中至，收絲卻返蘆花裡。高欹龜枕恣情眠，長江信任波濤起。
又  其五 釋子淳 
兼中到，更闌六宅無音耗。縱橫澤國路優游，樵人舉步應難造。
閑居 釋子淳 
迴途玉馬休相伴，背角泥牛莫下鞭。多謝乾坤垂覆載，閑雲芳艸姿情眠。
自宗 釋子淳 
空劫自己無依守，佛祖從來難啟口。九年面壁太多端，那堪更強分妍醜。
釣者 釋子淳 
海際煙收欲暮天，扁舟輕泛出蘆灣。絲綸夜擲清波裡，曉得金鱗不犯竿。
送昇上人馳法嗣書 釋子淳 
飛花暖日輕相送，烈焰須憑作者通。覿面不勞伸語路，丹山千里事同風。
送法弟應首座 釋子淳 
落葉紛紛萬卉凋，雲衣輕卷下岧嶢。他年花萼動日，靈樹無根暗長苗。
送靜上人 釋子淳 
本自圓成不在言，泥牛耕破劫初田。夜來風月霜威重，天曉崑崙戴雪還。
酬寂道人 釋子淳 
言前無句擬何伸，妙語玄談眼裡塵。一邑毗耶金粟衆，想應翻笑住山人。
無縫塔 釋子淳 
月皎漁舟瑞氣旋，蘆花深處夜濤寒。可憐無限垂絲者，隨例忙忙失釣竿。
趙州婆子勘破話 釋子淳 
木人嶺上歌，石女溪邊舞。明月共同途，無私照今古。
和凈因老師漁父詞  其一 釋子淳 
四海無家何拘礙，垂絲坐對煙雲靄。水急風和舟行快，嚴霜屆蓮裳，籜笠和煙戴。
和凈因老師漁父詞  其二 釋子淳 
洪鱗每自藏深派，今朝釣得真奇怪。鼓棹驚波桑田改，三災壞，恁時方稱生涯在。
和凈因老師漁父詞  其三 釋子淳 
潦倒漁翁一無解，蒼蒼雪鬢知何載。短棹輕舟泛滄海，拋鈎在，碧波深處全無閡。
和凈因老師漁父詞  其四 釋子淳 
錦鱗吞餌浮絲擺，樵父兩岸皆憐愛。直透龍門頭角改，誰能怪，爲霖方顯靈通大。
送昇長老住大乘 釋子淳 
皎月流輝千嶂冷，泥牛徐步出雲煙。玄徒若問西來意，直指胞胎未具前。
送蒲君錫赴湖南提刑 釋子淳 
攜笻揮汗別文星，匝地清風聳百城。佛祖位中留不住，琉璃殿上綠苔生。
送龐婆 釋子淳 
剎剎西來意，塵塵古佛心。眉毛爲道侶，鼻孔作知音。借問牛頭何處去，銜花幽鳥杳難尋。
送汲助教醫博 釋子淳 
未到毗耶城，不識維摩病。有客兮良醫，妙術通神聖。金鍼鍼起髑髏吟，齜曲千年誰與並。
酬劉書記朝奉二首  其一 釋子淳 
生涯得力句，盡被維摩說。空劫一壺天，泥牛耕破月。
酬劉書記朝奉二首  其二 釋子淳 
應現宰官人不識，棲心祖域道情腴。不憐金印大如斗，自貴衣中無價珠。
送俊化主回鄉丐簟 釋子淳 
昔年百丈曾輕卷，今日重歸故國求。頓使雲堂三伏裡，哭天忽爾變清秋。
酬滿上人 釋子淳 
勿謂無言爲妙，面壁何嘗不道。翻思金色頭陀，卻把剎竿推倒。
漁父子送齊明二化士  其一 釋子淳 
凜凜嚴風徹骨寒，扁舟輕泛碧波瀾。金線直，玉鈎端，錦鱗無限，踴躍上瑯玕。
漁父子送齊明二化士  其二 釋子淳 
漁父從來性本寬，滿船釣得未爲歡。收絲了，望層巒，舉頭方覺天際曉星殘。
謝安撫張學士惠茸氈 釋子淳 
虛室更深冷不眠，翛翛孤坐幾經年。昨宵又覺還耽睡，元是新鋪白玉氈。
冬日寄住菴僧 釋子淳 
落葉積莓苔，柴扉半不開。幽林雲密覆，花鳥恨空來。
送王汝弼宣教 釋子淳 
平生活計都消盡，錐地殊無付子孫。撒手便辭青嶂去，翛然卻返白雲村。
送化工 釋子淳 
春雲不世情，滋澤興還普。從龍向海飛，散作人間雨。幽洞無門任卷舒，悠悠莫忘青山父。
漁父詞五首  其一 釋子淳 
鶴髪漁翁歲莫論，桑田幾變爾常存。紅蓼岸，荻花村，水月虛明兩不痕。
漁父詞五首  其二 釋子淳 
舉目誰親無可攀，翛然獨對水雲閑。山色裏，浪花間，妙體堂堂不露顔。
漁父詞五首  其三 釋子淳 
青虛爲釣復爲鈎，斷索籃兒沒底舟。隨放蕩，任橫流，玉浪堆中得自由。
漁父詞五首  其四 釋子淳 
輕泛蘭舟入海涯，拋鈎擲線莫遲疑。驪龍子，巨鼇兒，不犯清波釣得伊。
漁父詞五首  其五 釋子淳 
釣盡江湖曉色分，數聲羌笛韻凌雲。波浩渺，霧氛氳，鼓棹回舟望海垠。
和無盡居士牧牛頌 釋子淳 
頭角崢嶸未兆前，亂雲深處任安眠。不隨芳艸遙山去，何用芒童更著鞭。
因禪人發明以頌示之 釋子淳 
水闊雲深古路賒，五湖禪侶共同家。夜來喜得真消息，無影林中杇木花。
寄度兄道友 釋子淳 
寂照含虛未兆身，翛然那與物爲鄰。任經風月霜威重，枯木花芳不犯春。
默曜堂訪預監寺不遇 釋子淳 
昔年摩竭令，今日孰知恩。句外潛心體，言前密意論。松風清宇宙，桂月曜乾坤。出戶雖無往，爭如靜掩門。
靜上人病以偈貽之 釋子淳 
火風地水合爲身，猶若晴空一點塵。借問病從可處起，祇應誰是病中人。
退居後以二偈示預環二禪者  其一 釋子淳 
十年同此振網維，萬種誵訛悉共知。今日脫然無一事，坐觀明月照琉璃。
退居後以二偈示預環二禪者  其二 釋子淳 
水最爲清月最圓，月光含水水涵天。混融不落威音世，到此如何語正偏。
送環知客歸省親 釋子淳 
清風明月秋光半，環禪別我云南歸。當堂子母相逢日，妙圓孰敢分離微。咦，撥轉吾家向上機，回頭觸處生光輝。
送覺上人 釋子淳 
異類潛行未兆前，昂藏頭角聳摩天。迴途莫守寒岸草，耕破威音那畔田。
謝王宣教見訪 釋子淳 
柴扉常對白雲開，玉鳳銜花去又回。不學東林遠沽酒，淵明多謝入山來。
喜吳雲叟公裕垂訪 釋子淳 
山路春風桃李香，延陵長者賁岸房。行行廓爾忘途轍，步步翛然合道場。妙凈宗乘松宿鶴，虛明田地月含霜。相逢相見有何事，共語毗盧頂後光。
送止維那作丐 釋子淳 
常思止禪者，返本如嬰兒。一念萬年去，春秋都不知。斫倒寒巖無影樹，迴頭焰裡再抽枝。春老別吾入酈去，緣生會有歸山咦。凈榻相看坐，清風起四維。
和正可知藏適軒 釋子淳 
適軒新開非華飾，爲愛清涼消暑濕。景象千般何處來，塵埃一點應難入。蒲團禪版靜沉沉，松韻竹風常龔龔。香斷爐寒坐夜深，苔墀月滿無人立。
謝蒙城善友惠米 釋子淳 
客到蒙城有信歸，殷勤惠米助晨炊。老僧鉢滿慵相喚，長者恩深祇自知。粒粒圓成難著會，明明嚼碎更何疑。趙州遺語誠非謬，一飽元來忘百饑。
任善友求頌 釋子淳 
差別道難通，應須識自宗。無根枯樹子，月夜影重重。
丹霞誧法弟新建暖堂以頌慶之 釋子淳 
暖堂新構侵雲表，桂月松風常滿抱。玉燭光中靜應時，言前妙唱般陽道。
山居五首  其一 釋子淳 
林麓結茅廬，翛然稱所居。松風驚破夢，澗冰靜涵虛。春老花猶媚，秋殘葉未疏。良宵無限意，東嶺月生初。
山居五首  其二 釋子淳 
祇這一閑田，古今無變遷。泥牛耕不盡，寶月鎮長圓。巖桂和煙翠，溪花含露鮮。甘藏青嶂裡，懶更謁時賢。
山居五首  其三 釋子淳 
家近亂山根，日高懶啟門。樵歌雲外唱，胡曲句前論。路僻無人到，庭荒有蘚痕。蕭蕭巖石畔，祇麽老煙村。
山居五首  其四 釋子淳 
兀坐鎮長行，孰人知此情。竹風輕有韻，巖溜細無聲。岌岌三山秀，依依片月明。門前枯樹子，孤鶴夢難成。
山居五首  其五 釋子淳 
不戀白雲關，家山撒手還。玉爐香旖旎，石磵水潺湲。庭樹煙籠合，窗軒雨灑斑。經行及坐臥，常在寂寥間。
寄隨守向大夫三首  其一 釋子淳 
歲寒木欲老林坰，茲沐恩光入翠層。再整絲綸垂釣手，隨緣溳水且騰騰。
寄隨守向大夫三首  其二 釋子淳 
道同曾未隔毫端，相別相逢會者難。偶此又蒙清照及，松風桂月襲人寒。
寄隨守向大夫三首  其三 釋子淳 
無絃琴上有希聲，此遇知音作證明。不犯指端彈一曲，碧琉璃界月三更。
送吳公裕 釋子淳 
天氣暄妍三月春，青山垂訪白頭人。威儀雍肅披儒雅，語論清泠洗渴塵。道合圓常無異路，心空及第自通津。相逢相別休懷念，千里同風德及鄰。
蠲上人求頌 釋子淳 
一九逢春信，梅花破雪開。箇中如會得，千里不空來。
和張居士 釋子淳 
默訥虛明履趣深，蟾蜍推月照天心。松風未作寒林靜，一弄無絃琴上音。